Ivan Fiala

Ing. **Ivan Fiala** (* 25. august 1941, Bratislava – † 13. júl 2018) bol popredný slovenský horolezec, tréner a vedúci himalájskych expedícií.

## Lezecké výkony
Stovky výstupov v Tatrách. V Alpách napr. pilier Veveričiek na Cima Ovest, prvovýstup na Blaitiére. Liezol na Pamíre, v Nórsku, v Hindúkúši, na Aljaške výstup na Mt. McKinley, v Andách Huascarán a Aconcagua. Účastník druhej výpravy na Nanga Parbat 1971, spolu s Orolinom sa stali prvými Slovákmi (a občanmi ČSSR) na osemtisícovke. Bol na oboch výpravách na Makalu, na prvej strávil spolu so Psotkom týždeň pri umierajúcom Kounickom, ktorého sa neúspešne pokúsil zniesť. Na druhej v r. 1976 dosiahol južný vrchol Makalu (8010 m). Spoluorganizoval aj dve výpravy na Mt. Everest v 80-tych rokoch, bol vedúcim tej druhej v r. 1988, keď po dosiahnutí vrcholu vo víchrici zahynuli všetci štyria naši špičkoví horolezci Jozef Just, Dušan Becík, Peter Božík a Jaroslav Jaško. Vtedy skončil s lezením.

## Horolezecké expedície
*Himaláje
** 1971 - člen expedície na Nanga Parbat, spolu s Michalom Orolinom vystúpili ako prví občania ČSSR na vrchol osemtisícovky
** 1973 - člen expedície na Makalu
** 1976 - člen II. expedície na Makalu
** 1984 - vedúci horolezeckej časti expedície na Mount Everest
** 1988 - vedúci expedície na Mount Everest
*Aljaška
** 1980 - na pamiatku Milana Kriššáka, ktorý zomrel po havárii vrtuľníka v roku 1979, vystúpil spolu s Michalom Orolinom, Danielom Bakošom, Vladimírom  Petrikom, Philipom Johnsonom, Jurajom Weinczillerom, Gejzom Haakom a Miroslavom Neumannom v dňoch 12. a 13. júna novou cestou z juhu na severoamerický Mount McKinley.
*Hindúkuš
** 1969 - Expedícia do pakistanskej časti Hindúkušu. Výpravu viedol Tibor Šurka. Jozef Psotka, J. Zaťko a Ivan Fiala vystúpili na panenský vrchol Bajpaš-Zom (). Pomenovali ho *Bratislava*. Na hlavný cieľ výpravy, tretí najvyšší kopec Hindukúšu, Istor-o-nal (), vystúpili Jozef Psotka, M. Mareš a o dva dni neskôr Jozef Zaťko a Ivan Fiala.
*Pamír
**1979 - Štít Piotrovského (), severná stena, prvovýstup, Ivan Fiala, Miloslav Neumann, Michal Orolin a Juraj Weincziller
**Štít 50. let ozbrojených síl (), západná stena, prvovýstup, 8. – 10. 7., Ivan Fiala, Miloslav Neumann, Michal Orolin, Juraj Weincziller, Miloš Maťašák a päť sovietskych horolezcov
**Pik Komunisma (), pilier Burevestnik, Ivan Fiala, Juraj Weincziller a dvaja ďalší horolezci (In: Ivan Fiala, portrét významného slovenského horolezce 70. let minulého století.

## Ocenenia a iné
Zaslúžilý majster športu, dostal Zlatý odznak IAMESu. V roku 1981 na Aconcague spolu s dvomi spolulezcami zachránili mexického horolezca. V tej dobe im to pripadalo ako samozrejmosť. Mexičan ich dodatočne vypátral a tak v r. 1982 dostali čestný diplom medzinár. výboru FAIR PLAY pri UNESCO.

Bol otcom dvoch detí, jeho dcéra je známa herečka Zuzana Fialová.

## Publikácie
* I. Dieška a kol.: *Horolezectvo - Encyklopédia*, Šport 1989.
* I. Fiala: *Makalu 1976*, Bratislava, ČSTK 1977
* I. Fiala: *Priateľstvo v srdci Pamíra*, Bratislava, Pressfoto, 1982.
* M. Orolin: *Strmé cesty k Himalájam*, Šport 1980.

## Referencie

 
## Externé odkazy
* Slováci na 8-tisícovkách
* História výškového horolezectva

Kategória:Slovenskí horolezci
Kategória:Osobnosti z Bratislavy